สินเชื่อบ้านธอส.5หมื่นล้านดอกเบี้ยต่ำขายดี
แห่กู้ ธอส. ดอกเบี้ยคงที่ 3 ปีแรก 2.50% ใกล้เต็ม 50,000 ล้านบาท
17 พ.ค. 2563

รายงานข่าวจากกระทรวงการคลัง เปิดเผยว่า ความคืบหน้าในการดำเนินงานตามมติคณะรัฐมนตรี (ครม.) เมื่อวันที่ 22 ต.ค. 2562 ที่ให้ธนาคารอาคารสงเคราะห์ (ธอส.) จัดทำมาตรการกระตุ้นเศรษฐกิจผ่านภาคอสังหาริมทรัพย์และธุรกิจเกี่ยวเนื่องด้วย “มาตรการสินเชื่อเพื่อที่อยู่อาศัยของธนาคารอาคารสงเคราะห์” ภายใต้กรอบวงเงินรวม 50,000 ล้านบาท อัตราดอกเบี้ยผ่อนปรน ปีที่ 1 – ปีที่ 3 คงที่ 2.50% ต่อปี ให้กู้เพื่อซื้อที่ดินพร้อมอาคารหรือห้องชุดจากผู้ประกอบการอสังหาริมทรัพย์ทั่วประเทศที่มีราคาซื้อขายไม่เกิน 3 ล้านบาท นั้น
ล่าสุดโครงการดังกล่าว ที่เปิดให้ประชาชนติดต่อยื่นคำขอกู้ตั้งแต่วันที่ 24 ต.ค. 2562 ล่าสุดวันที่ 12 พ.ค. 2563 มีผู้ยื่นกู้แล้วจำนวน 24,925 บัญชี วงเงินขอกู้ 47,773 ล้านบาท และธนาคารได้อนุมัติสินเชื่อแล้วจำนวน 23,010 บัญชี วงเงินอนุมัติ 42,950 ล้านบาท ซึ่งกระทรวงการคลังคาดว่า แม้ปัจจุบันเศรษฐกิจไทยจะได้รับผลกระทบจากปัญหาการแพร่ระบาดของไวรัส-19 แต่ด้วยอัตราดอกเบี้ยของมาตรการฯ ที่เฉลี่ย 3 ปีแรกต่ำที่สุดในตลาดเพียง 2.50% ต่อปี จะทำให้ยอดอนุมัติสินเชื่อได้เต็มกรอบวงเงินของโครงการจำนวน 50,000 ล้านบาทได้ภายในไตรมาส 3 ของปีนี้เร็วกว่าระยะเวลาของมาตรการที่กำหนดให้ยื่นกู้และทำนิติกรรมภายในวันที่ 24 ธ.ค. 2563
สำหรับมาตรการสินเชื่อฯ ดังกล่าวเกิดขึ้นจากการผลักดันของนายปริญญา พัฒนภักดี ประธานกรรมการ ธอส. และนายฉัตรชัย ศิริไล อดีตกรรมการผู้จัดการ ธอส. ที่ต้องการทำให้ผู้มีรายได้น้อยและปานกลาง คนวัยทำงานหรือกำลังเริ่มต้นสร้างครอบครัว และกลุ่มผู้สูงอายุ มีบ้านเป็นจริงตามนโยบายรัฐบาล จึงกำหนดอัตราดอกเบี้ย 3 ปีแรกเพียง 2.50% ต่อปี ผ่อนชำระเริ่มต้น 3,300 บาทต่อวงเงินกู้ 1 ล้านบาทในช่วง 3 ปีแรก เทียบกับเงินงวดผ่อนชำระของอัตราดอกเบี้ยสินเชื่อปกติในช่วง 3 ปีแรกผู้กู้จะประหยัดเงินงวดได้ถึง 68,400 บาท และยังได้สิทธิ์ลดค่าใช้จ่ายในการลดค่าธรรมเนียมจดทะเบียนการโอนกรรมสิทธิ์และค่าธรรมเนียมการจดจำนองเหลือประเภทละ 0.01 % อีกด้วย
ทั้งนี้ แม้ภาวะเศรษฐกิจไทยในช่วงต้นปีเริ่มมีแนวโน้มชะลอตัวลงจากปัญหาโควิด-19 และการชะลอตัวของเศรฐกิจโลกแต่ในช่วงไตรมาส 1/2563 ธอส. สามารถปล่อยสินเชื่อใหม่ได้ 52,515 ล้านบาท 32,472 บัญชี เพิ่มขึ้นจากช่วงเดียวกันของปีก่อนถึง 19.24% แบ่งเป็นสินเชื่อวงเงินกู้ไม่เกิน 2 ล้านบาท จำนวน 21,456 ราย เมื่อเทียบกับสิ้นปี 2562 ธนาคารมียอดสินเชื่อคงค้างรวมทั้งสิ้น 1,232,145 ล้านบาท เพิ่มขึ้น 1.89%